Euroopa Liidu Teataja L 281 , 31/10/1996 Lk 0001 - 0002



Ühine seisukoht, 25. oktoober 1996, mille nõukogu on esitanud Euroopa Liidu lepingu artikli K.3 lõike 2 punkti a alusel ja milles käsitletakse abistamistööd ja koolitustööd seoses piiri ületamisega (96/622/JSK) EUROOPA LIIDU NÕUKOGU, võttes arvesse Euroopa Liidu lepingut, eriti selle artikli K.3 lõike 2 punkti a, ning arvestades, et: Euroopa Liidu liikmesriikidesse suunduvatele lendudele asuvate reisijate ja lastitava kauba kontrollimisel on oluline panus võitluses kolmandate riikide kodanike loata sisserändega, mida vastavalt nimetatud lepingu artikli K.1 lõike 3 punktile c käsitletakse ühist huvi pakkuva küsimusena; kontrolli parandamisele aitab kaasa nii liikmesriikide sellisele kontrollile spetsialiseerunud ametnike paigutamine lähtekohariikide lennuväljadele eesmärgiga abistada ametnikke, kes teostavad väljuvate lendude kontrolli kohapeal kas kohalike ametiasutuste või lennuliinide nimel, kui ka lennuliinide töötajatele suunatud koolitustöö korraldamine; nimetatud küsimustega saab tulemuslikumalt tegelda ühise seisukoha alusel; seepärast tuleks kehtestada sellise seisukoha tingimused, ON MÄÄRATLENUD KÄESOLEVA ÜHISE SEISUKOHA: Artikkel 1 Abistamistöö 1. Abistamistöö ühine korraldamine kolmandate riikide lennuväljadel toimub nõukogus, kusjuures kõik pakutavad koostöövõimalused võetakse täielikult kasutusele. 2. Abistamistöö eesmärk on abistada ametnikke, kes vastutavad kohapeal kohalike ametiasutuste või lennuliinide nimel kontrolli teostamise eest. 3. Abistamistööd viiakse läbi kokkuleppel asjaomaste kolmandate riikide pädevate ametiasutustega. 4. Abistamistöö võib olla erineva kestusega. Selleks koostatakse lennuväljade nimekiri, kus võiks ajutiselt või alaliselt ühistööd läbi viia. Artikkel 2 Koolitustöö 1. Lennuliinide personali koolitustöö ühine korraldamine toimub nõukogus. 2. Ühise koolitustöö eesmärk on muu hulgas tutvustada liikmesriikides kasutusel olevatele dokumentidele ja viisadele esitatavaid nõudeid ning dokumentide ja viisade kehtivuse kontrollimeetodeid. 3. Sel eesmärgil koostatakse järgmised dokumendid: - lennuväljade nimekiri, kus võiks ühist koolitustööd läbi viia, - kuuekuuline ühise koolitustöö programm, - lennuliinidele kasuliku teabe kogumik, - reisidokumentide ja viisade kogumik lennuliinidele. 4. Koolitustöö viiakse läbi kokkuleppel asjaomaste pädevate ametiasutuste ja lennuliinidega. Artikkel 3 Üldsätted 1. Ühist abistamis- või koolitustööd viivad läbi ühistöös osalevate liikmesriikide määratud spetsialiseerunud ametnikud. 2. Liikmesriigid teavitavad üksteist oma soovist osaleda käesolevast ühisest seisukohast tulenevas töös. 3. Juhul kui liikmesriigi määratud ametnike kulusid ei kata asjaomane kolmas riik ja/või lennuliin, siis katab kulud asjaomane liikmesriik. 4. Nõukogu eesistujariik teavitab aegsasti liikmesriikide saatkondi riigis, kus töö läbi viiakse, et nad saaksid omapoolset abi osutada. 5. Nõukogus teavitavad liikmesriigid üksteist kõigist abistamis- ja koolitusmeetmetest, mida nad võtavad väljaspool käesolevat ühist seisukohta. 6. Igal aastal koostab nõukogu peasekretariaat aruande käesoleva ühise seisukoha raames tehtust. 7. Pärast vajalike kohanduste tegemist võib käesolevas ühises seisukohas ettenähtud tööd läbi viia ka sadamates. 8. Liikmesriigid võtavad kõik vajalikud meetmed käesoleva ühise seisukoha elluviimiseks, ilma et see piiraks mis tahes kahepoolset või mõne teise organisatsiooni raames tehtavat koostööd; sellisel juhul tuleb rakendada kõige laiemat võimalikku kooskõlastamist liikmesriikide vahel. Artikkel 4 Käesolev ühine seisukoht avaldatakse Euroopa Ühenduste Teatajas. Luxembourg, 25. oktoober 1996 Nõukogu nimel eesistuja E. Kenny --------------------------------------------------